Protecció Civil de Carcaixent disposarà de tres bicicletes per als seus desplaçaments
04 de Abril de 2018

Carcaixent

L’Ajuntament de Carcaixent ha signat un conveni de col·laboració amb la tenda multiesports Decathlon per a la provisió de diverses bicicletes per a ús de l’Agrupació de Protecció Civil de la localitat. Així, tal com s’especifica a l’acord signat entre les dos parts, des del consistori s’han adquirit dos bicicletes tipus BTT i des de Decathlon se n’ha regalat una tercera del mateix model. La setmana passada es va fer efectiva l’entrega de les bicicletes als membres de Protecció Civil en presència de l’alcalde de Carcaixent, Paco Salom, del director de la tenda Decathlon, Ignacio Cantó, i del cap de l’Agrupació Local de Protecció Civil, Miguel Martínez.

Des de l’Ajuntament de Carcaixent i des de Decathlon han manifestat la seua aposta per la promoció d’hàbits de vida saludables tant a nivell personal com professional, entre els quals es troba l’ús de la bicicleta com a mitjà de transport. Per la seua part, l’alcalde de Carcaixent ha destacat els beneficis dels desplaçaments en bicicleta per part d’una entitat tan pròxima a la ciutadania com és Protecció Civil, “el nou mitjà de transport permetrà als voluntaris de Protecció Civil realitzar la seua tasca d’una forma més àgil i eficient, i permetrà fer un seguiment més directe de les accions, i tot això promovent la mobilitat sostenible dins de l’entorn urbà”.

L’Ajuntament de Carcaixent i Decathlon Carcaixent col·laboren habitualment en l’organització de diferents esdeveniments esportius a la localitat, com la Volta a Peu o la Cursa de Sant Silvestre, entre altres, a través de l’Agrupació de Protecció Civil de Carcaixent.